Document ID: 32002R0204

32002R0204
L 036/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 204/2002 НА КОМИСИЯТА
от 19 декември 2001 година
за изменение на Регламент (ЕИО) № 3696/93 на Съвета относно статистическата класификация на продуктите по дейности (КПД) в Европейската икономическа общност
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 3696/93 на Съвета от 29 октомври 1993 година относно статистическата класификация на продуктите по дейности в Европейската икономическа общност (1), изменен с Регламент (ЕО) № 1232/98 на Съвета (2), и по-специално член 5, точка б) и член 6 от него,
като има предвид, че:
(1)
Регламент (ЕИО) № 3697/93 установи статистическа класификация на продуктите по дейности, наричана по-долу КПД (Classification of Products by Activity - CPA), за да се удовлетвори изискването на статистиката в рамките на Общността.
(2)
Актуализирането на статистическата класификация по икономически дейности (общо позната като NACE, версия 1) в Общността изисква изменения и допълнения към КПД.
(3)
Промяната на Хармонизираната Система и на Комбинираната Номенклатура (ХС/КН) съгласно Регламент (ЕО) № 2031/2001 на Комисията от 6 август 2001 година, който изменя приложение I към Регламент (ЕИО) № 2658/87 на Съвета относно тарифната и статистическата номенклатура и относно Общата митническа тарифа (3), изисква изменения в КПД и подреждане и прецизиране на текстовете.
(4)
Необходимо е да се измени и допълни КПД, както за да се поддържа международна свързана система, така и за да се действа в посока на конвергенция на световно ниво.
(5)
Следователно Регламент (ЕИО) № 3696/93 трябва съответно да се измени.
(6)
Мерките, предвидени от настоящия Регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕИО) № 3696/93 се заменя с текста на приложението към настоящия Регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Настоящият регламент се прилага от 1 януари 2003 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2001 година.

Labels: 12
3
19